KIRJALLINEN KYSYMYS P-3374/00 esittäjä(t): Luciana Sbarbati (ELDR) komissiolle. Väestönsuojelu ja luonnonkatastrofit.



Virallinen lehti nro 151 E , 22/05/2001 s. 0152 - 0153



KIRJALLINEN KYSYMYS P-3374/00 esittäjä(t): Luciana Sbarbati (ELDR) komissiolle (25. lokakuuta 2000) Aihe: Väestönsuojelu ja luonnonkatastrofit Po-joen vesistön alueen ja Etelä-Italian asukkaita järkyttäneet viime päivien kohtalokkaat tapahtumat, viime vuoden ympäristökatastrofit Ranskassa ja muissa EU-maissa sekä tämän kesän metsäpalojen aiheuttamat tuhot osoittavat, että jäsenvaltioiden väestönsuojeluviranomaisten välisiä yhteyksiä on tehostettava. Erityisen pitää kiireellisesti sovittaa yhteen käytettävissä olevia resursseja taloudellisten, psykososiaalisten ja terveydenhuoltoalaan liittyvien synergiaetujen saamiseksi varsinkin väestön heikompiosaisten kuten vammaisten, lasten ja vanhusten hyväksi. Aikooko komissio varmistaa koordinaation ja johdonmukaisuuden mahdollisessa eurooppalaisessa toimintayksikössä, joka täydentäisi unionin alaisia hätäapukeskuksia, kriisinhallintayksiköitä ja komiteoita? Onko komissio jo laatinut komission ja jäsenvaltioiden, eri pääosastojen, jäsenvaltioissa toimivien väestönsuojeluorganisaatioiden ja vapaaehtoisjärjestöjen välisen koordinaatiosuunnitelman vakavan hätätilanteen varalle? Aikooko komissio asettaa pahimmin kärsineet alueet etusijalle määritellessään seuraavan kerran rakennerahastojen tukikelpoisia alueita Italiassa? Aikooko komissio pidemmällä aikavälillä palauttaa budjettikohdan hätäapu luonnonkatastrofien uhreille, joka poistettiin muutama vuosi sitten, mutta johon Euroopan parlamentti viittasi 30. maaliskuuta 2000 antamassaan päätöslauselmassa vuoden 2001 talousarvion suuntaviivoista pääluokassa III komissio? Päätöslauselmassa pyydettiin lisäämään komission talousarvioon budjettikohta, joka on tarkoitettu auttamaan luonnonkatastrofien kuten maanjäristysten, metsäpalojen, rannikoiden eroosion tai maanvyörymien uhreiksi joutuneita EU:n asukkaita. Nimenomaan uhrien psykologinen tuki pitäisi asettaa etusijalle. Mihin toimiin komissio ryhtyy uhanalaisille alueille tulvakatastrofista aiheutuneiden ympäristövaikutusten vuoksi? Margot Wallströmin komission puolesta antama vastaus (4. joulukuuta 2000) Komissio on pahoillaan Pohjois-Italian alueita kohdanneista aineellisista vahingoista ja inhimillisistä kärsimyksistä. Jäsenvaltioiden ja erityisesti niiden pelastuspalveluyksiköiden välisen koordinaation osalta komissio pyytää arvoisaa parlamentin jäsentä tutustumaan 27. syyskuuta 2000 tehtyyn ehdotukseen neuvoston päätökseksi yhteisön mekanismin perustamisesta hätätilanteissa toteutettavien pelastuspalvelutoimien koordinointia varten(1). Tavoitteen 1 mukaiseen rakennerahastojen tukeen oikeutettujen alueiden luettelo on laadittu koko ohjelmakaudeksi 20002006, joten sen muuttaminen ei ole mahdollista. Rakennerahastojen tavoitteen 2 osalta komissio hyväksyi 27. heinäkuuta 2000 luettelon tähän tukeen oikeutetuista Italian alueista. Myös tämä luettelo on voimassa 31. päivään joulukuuta 2006. Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (ETY) N:o 1260/1999(2) 4 artiklan 11 kohdassa kuitenkin säädetään, että jos jollakin alueella on vaikea kriisi, komissio voi jäsenvaltion pyynnöstä muuttaa tavoitteen 2 tukeen oikeutettujen alueiden luetteloa vuonna 2003 lisäämättä kuitenkaan tukikelpoisen väestön kokonaismäärää kullakin alueella. Tässä yhteydessä voisi olla mahdollista ottaa huomioon erityisen pahasti kärsineet Italian alueet. Vuoden 2006 jälkeen alkavan ohjelmakauden osalta kysymys on yhteisön aluepolitiikan tulevaisuudesta, jota koskeva keskustelu aloitetaan komission hyväksyttyä toisen taloudellista ja sosiaalista koheesiota käsittelevän kertomuksen tammikuussa 2001. Komissio selvitti 25. lokakuuta 2000 parlamentille kantaansa tällaisille alueille myönnettävään taloudelliseen apuun sekä luonnonkatastrofien uhreille annettavaa hätäapua koskevan budjettikohdan palauttamiseen(3). Se katsoo, että tässä tilanteessa on syytä asettaa etusijalle muunlaiset toimet, koska yhteisön tuen antamiseen on muita mahdollisuuksia ja on myös otettava huomioon käytettävissä olevat varat ja henkilöresurssit. Ympäristövaikutusten arviointidirektiiviä eli tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(4), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(5), ei sovelleta luonnonkatastrofeihin. (1) KOM(2000) 593 lopullinen. (2) EYVL L 161, 26.6.1999. (3) Keskusteltavat aiheet Euroopan parlamentissa (lokakuuta 2000). (4) EYVL L 175, 5.7.1985. (5) EYVL L 73, 14.3.1997.